Budaj, Ján, poslanec NR SR (2018-03-26):
Ďakujem pekne. Ako som v predošlom príspevku avizoval, chcel by som ešte hovoriť trochu k obsahu programu, a teda nielen k súvislostiam politickým a historickým, ale aj k tomu, čo sa chystá pán Pellegrini urobiť. V každom prípade my chceme veriť v becketovský priebeh jeho príbehu a držať mu palce, aby sa dokázal pozrieť ulici do očí, pretože ulica nečaká retuš, nečaká preskupenie dievčat v bordeli, ulica volá po zmene kvality vládnutia. Teda niekoľko viet k tomuto. Naozaj prajem vám, pán Pellegrini, aby to, čo, žiaľ, premiér Fico, neviem, či to urobil vedome, ale dával signály, že ste len nejakým ním samým v zastúpení, akoby bielym koňom, ktorý bude plniť každý príkaz, aby toto avízo bolo síce nešťastným, ale nenaplneným avízom vašej vlády. Žiaľ, premiér Fico neprejavil pri odchode ani zamak sebareflexie. Ten odchod spájal so všelijakými slovíčkami, ale nebolo tam ani slova o tom, že systém, ktorý sa tu vytvoril, a nikto netvrdí, že iba jeho vinou, hoci on už ho spravuje dlhú dekádu, že ten systém naozaj sa odhodláte otvoriť a odmietnuť. Hlasným signálom, že republika je ohrozená kriminalizáciou a mafianizáciou verejného života, je práve tá vražda a nie je vkusné a nie je ani poctivé sa na ňu dívať ako na nejaký incident, tragédiu, ktorá je len, je len zločinom. Ona je naozaj vrcholom ľadovca, je hmatateľným dôkazom toho, že mafianizovaný systém sa vie brániť. Pán prezident Policajného zboru hneď na začiatku povedal to, čo z tohoto je celkom zrejmé, že ten novinár bol zabitý pre výkon svojho povolania, čiže pre odhaľovanie prepojenia medzi korupciou alebo mafiou a politikou. Myslím, že podceňujete, nechcem rovno povedať, že pohŕdate historicky význam tohoto predelu, toho varovania. Naozaj je pravda, že nič v slovenskej politike, najmä pre tú mladú generáciu, už nikdy nebude také isté, ako bolo pred Kuciakovou vraždou. Všetko sa pre nich zmenilo. Tá generácia má nový príbeh, verí mu a chce ísť za ním. Chce byť slušnou európskou krajinou a chce poznať pravdu. Je, bolo pochopiteľné, že vláda pána Fica, tretia vláda Roberta Fica predkladala nie ktovieaké vládne vyhlásenie. Pamätáme si, v akom to bolo strese. Zdalo sa, že priam uteká dopredu, aby v čo najkratšej chvíli zostavila vládu, aby sa do hry nedajboh nedostal prezident, no tak v mnohých rezortoch to zostalo pri veľmi všeobecných sľuboch. Teraz vám musím povedať, pán premiér, že je nešťastie, že páni ministri, hoci zas tak málo času nemali, predsa len už za, najmä tí, ktorí budú slúžiť ďalej, ako je aj minister z rezortu životného prostredia, ku ktorému ja mám bližšie kvôli pôsobeniu vo výbore Národnej rady, že títo ministri si netrúfli tam zaradiť nejaké spresnenia, občas sa im stali aj nemilé reprízy starých dátumov, ale najmä mi chýbajú spresnenia úloh, pretože minimálne pôsobenie za dva roky si vyžadovalo inventúru, si vyžadovalo jeden odpočet a povedať, že takto ideme ďalej. To naozaj nebudí dôveru v to, že chcú niečo zmeniť. Viete, predložíte úplne identické vyhlásenie vlády, prečo by niekto mal veriť, že niečo chcete zmeniť? Tiež sa chcem dotknúť, že jediná zmena, pán premiér Pellegrini, ktorá sa udiala vaším nástupom, je to, a nemyslím si, že ste o tom rozhodli vy, ale predsa len to prišlo v tento deň, že zrazu sa rozplynul ako bublina sen o jadre. Zrazu z premianta a najbruselskejšej vlády z V4 je najmoskovskejšia. V priebehu jedného dňa sme vymenili zástavy na vládnom paláci, a to je teda vec, ktorá sa tu dlho nestala. Treba povedať, že zahraničnopolitická línia bola doteraz tým lepším na vláde Roberta Fica. Bola z tých lepších stránok jeho účinkovania, a zrazu sa pridávate k Rusku a stávame sa teda najmoskovskejší štát V4. Chcem veriť, že je to len momentálna dezorientácia a že vláda sa vráti k proeurópskej politike a k vnímaniu skutočných hrozieb a skutočných záväzkov, ktoré Slovenská republika má a prijala. Nebolo by dobré, keby sme cítili ozvenu toho, čo urobil kedysi Mečiar, ktorý pod kritikou Západu za jeho nedemokratickú politiku jednoducho vyhlásil: „Ak ma nechcú na Západe, pôjdete vy všetci so mnou na Východ.“ Urobil si vtedy zo Slovenska rukojemníkov, z občanov Slovenska akési živé štíty. Vy všetci budete odsúdení na vydedenie z Európskej únie, na zastavenie všetkých procesov integrácie. Myslím si, že všetci si pamätáme, akú mobilizáciu to vtedy vyvolalo a práve preto treba pamätať, pán premiér Pellegrini, že Slovensko patrí do Európskej únie, a som presvedčený, že občania si neprajú výmenu zástav. Teraz pár slov k tomu, aby som upozornil veľmi stručne na to, čo je rizikové v pôsobení pána ministra životného prostredia. On vstúpil do funkcie ako neodborník v tejto oblasti a nikdy som ho za to nekritizoval. Také veci, zdá sa, že personálne sú dnešné garnitúry na tom tak, že také veci sa stávajú, že strana nevychová dlhoročného odborníka a vstúpi do rezortu nováčik. A práve preto aj to jeho vládne vyhlásenie teda obsahovalo veľa všeobecných tvrdení. Dnes ale treba, možno treba povedať, že jednoducho okopíroval znovu ten program a tým pádom zostali aj všetky staré problémy. Čiže neudržateľná a skompromitovaná medzi časom ochrana dotácií na ťažbu uhlia, kde namiesto toho, čo v Európskej únii aj pán minister deklaruje, že pristúpime k ochrane ovzdušia, za zlé ovzdušie nás Európska únia kritizuje a je to jedno z najhorších parametrov v hodnotení zahraničných pozorovateľov, namiesto toho tam nie je ani slova o urýchlení útlmu týchto baní. Pretrváva aj bezmocnosť ministerstva voči takpovediac dominantnému rezortu pôdohospodárstva, ktorý diktuje v oblasti ochrany lesov, a to aj v národných parkoch a prírodných rezerváciách. Pán minister to už spoznal. Už vie, že napríklad štátne lesy by nemali patriť pod pôdohospodárstvo, ale pod životné prostredie. Nerobí však v tomto smere žiadne zmeny alebo nevie dosiahnuť zmeny a to mi v tom programe chýba. Takisto som nespokojný s tým, že uprednostňuje lacnejšie dočasné riešenia pred trvalými a lepšími riešeniami. To mám na mysli ochranu vody pred znečistením z vrakunskej skládky. Toto všetko sú udalosti, ktoré sa odohrali za tie dva roky a z ktorých mal pán minister urobiť závery. Takisto mu pripomínam a vám ako premiérovi, že nie je uspokojivá ochrana vodných zdrojov Žitného ostrova. Štát roky zanedbáva povinnosť informovať verejnosť o vplyvoch kontaminácie napríklad tohoto Žitného ostrova, ale aj iných častí Slovenska na zdravie občanov. My proste tých občanov neinformujeme. My to dokonca nemeriame. Neplníme si ani zákonné povinnosti pri ochrane vodných zdrojov, hoci vodou sa radi oháňame. Nemáme zmapované, ministerstvo životného prostredia, dopady odlesňovania na zdroje podzemných vôd. Nemáme ani pripravené ich vyhodnotenie. Negatívne dopady napríklad cez drevoštiepku alebo cez odvodňovanie vyťažených území na klimatické zmeny a povodne. To všetko, to všetko vieme, že sa deje, ale nie sme schopní sa voči tomu postaviť. Prosím, pán premiér, pamätajte, že ministerstvo životného prostredia potrebuje naozaj naštartovať, potrebuje skutočnú prácu a skutočnú zmenu.